
Persongalleri

Selma Kløvheim, 23 år – Hovedperson

Jakob Kløvheim, 4 år – Selma og Wilhelms sønn

Anna Kløvheim, 2 år – Selma og Hermans datter

 

Marta Stølen, 45 år – Mor til Selma

Magnus Stølen, 25 år – Bror til Selma

Jenny Stølen, 23 år – Gift med Magnus

Andreas Stølen, 1 år – Magnus og Jennys sønn

Mina Stølen, 15 år – Søster til Selma

Anna Nordtun, 63 år – Selmas mormor

 

Agnes Toska, 22 år – Søster til Selma

Thomas Toska, 31 år – Gift med Agnes

 

Mattias Eide, 27 år – Marta og Alfreds sønn

Maja Eide, 27 år – Marta og Alfreds datter

 

Ola Kløvheim, 27 år – Bror til Herman og Jenny

Petra Kløvheim, 24 år – Tidligere tjenestejente i Fagerlia, gift med Ola

Elsa Kløvheim, 1 år – Petra og Trygves datter

Trygve Kløvheim – Far til Herman, Jenny og Ola

Magnhild Kløvheim – Mor til Herman, Jenny og Ola

Else Grindheim – Petras mor

 

Wilhelm Fagerli, 33 år – Odelssønn i Fagerlia

Alfred Fagerli – Storbonde i Fagerlia

Brita Fagerli – Husfrue i Fagerlia

Edvard Fagerli, 36 år – Wilhelms eldre halvbror

 

Elvira Krogh, 34 år – Veras kusine

Leonora Lorentsen, 6 år – Veras niese

Dorotea Lorentsen, 6 år – Veras niese

Nelly Sandvik, 28 år – Tjenestejente i Fagerlia, gift med Pål

Pål Askeland, 28 år – Dreng i Fagerlia, gift med Nelly

Toralf Vågenes, 30 år – Dreng i Fagerlia

Rakel Risnes, 20 år – Tjenestejente i Fagerlia

Olaug Haugland – Kokke i Fagerlia

Sara Bø, 15 år – Minas venninne


Slik sluttet forrige bok:

Petra sendte Trygve et mistenksomt blikk. Hun skulle ønske at han kunne ha interessert seg litt mindre for datteren hennes, hans påståtte barnebarn. Det var bare de to som visste den grusomme sannheten; at det var han som var Elsas egentlige far. Hun grøsset ved tanken.

– Eg syns ho berre blir meir og meir lik på deg, sa han og lot øynene fare mellom dem. – Men ho e då lik på far sin òg, la han til med et megetsigende smil.

– Det kan i alle fall ikkje eg sjå nåke til.

– Å, jo da, fastholdt han, og lot som om han tenkte seg om. – Ei så fin lita prinsesse skulle då ha fått seg ein liten lekekamerat, syns du ikkje?

Petra himlet med øynene. Om han bare kunne slutte med disse kvalmende antydningene som han hele tiden kom med …

– All den tid Ola ikkje e i stand til å setta unge på meg, så vert det ikkje fleire små her på garden, sa hun bitende.

– Men det kan løysast på andre måtar, akkurat som sist … Det e ingen andre enn me to som veit at …

– Hysj! Hun satte et fortørnet blikk i ham. – Har du gått fullstendig frå vettet? spurte hun med dempet røst, selv om hun hadde mest lyst til å rope det ut. – Du kan ikkje snakka om …

– Ja, bortsett frå Olvar, då … Han fant jo ut av det, sa han og overhørte henne. – Men … Om eg ikkje tar heilt feil, så var det du som sørga for at han aldri kunne røpe hemmelegheita vår for nåken. Han så undersøkende på henne og hun kjente hvordan hjertet hamret vilt i brystet. Trygve hadde forstått alt sammen! Hun svelget tungt og forsøkte å holde seg kald og rolig. – Stemmer ikkje det? presset han. – Du tok livet av far din fordi han trua med å fortella Ola at Elsa e mi …?

Et lite knirk hørtes borte fra døren, og da Petra virret forskrekket rundt, så hun rett inn i Olas drivende hvite ansikt. De store, oppspilte øynene som flakket mistroisk mellom de tre, fortalte henne at han hadde hørt alt sammen …


1

Kløvheim, august 1910

Petra stivnet og fikk ikke frem et eneste ord. Hun tenkte at hun burde protestere, nekte for alt sammen, men hun visste jo at slaget var tapt. Det fantes ingen måte å ro seg i land på etter ordene som akkurat hadde falt mellom henne og svigerfaren, og som ektemannen hennes hadde overhørt.

– Ka e det som foregår? Olas stemme lød nesten skremt, og de oppsperrede øynene som stirret på henne, var fulle av sjokk og vantro. – De to …? Han sendte Trygve et fort øyekast mens han skaket mistroisk på hodet. Bevegelsen fikk det tilbakestrøkne håret hans til å falle ned i pannen. – Ka skal det her bety?! Fargen i det runde ansiktet hans var i ferd med å gå fra hvit til ildrød, og Petra forsto at det første sjokket nå var overgått i et ulmende raseri.

Hun sto fremdeles som lammet. Hjernen hadde sluttet å virke og hun ante ikke hvordan hun skulle komme seg ut av dette.

– Svar meg! snerret han og tok et par steg inn i rommet. Den hissige og truende framferden hans fikk henne til å rygge tilbake, og datteren, som satt på hoften hennes, satte i å gråte.

Olas blå øyne lynte mot henne før de rettet seg mot barnet. Han så på Elsa som om hun skulle ha vært et avskyelig uhyre. Petra hadde aldri sett ham så rasende noen gang.

– Ro deg ned, sa Trygve. – Du misforstår …

– Misforstår?! Han lo kort, men det var ikke noen lystig latter. – Eg høyrde tydeleg ka som vart sagt, og no vil eg vete ka for slags sjuk og pervers lek de to har holdt på med bak ryggen på meg! Det frenetiske blikket hans flyttet seg raskt mellom dem og Petra svelget nervøst.

– Det … Det e ikkje som du trur, fikk hun stotret frem med tynn røst. – Han … Han pressa meg til det.

Det kom et høylytt snøft fra Trygve. – Du e ikkje så uskyldig som du skal ha det til. Han satte et irritert blikk i henne før han vendte seg mot Ola. – Du veit vel kanskje ikkje at kona di har vore forgapt i Herman i alle år? At ho berre gifta seg med deg for garden, og som ein slags sjuk hevn på Herman for at han valgte Selma framfor ho?

Olas øyne smalnet og Petra ristet heftig på hodet.

– Det e ikkje sant, sa hun, men det iskalde blikket og det bistre ansiktsuttrykket hans røpet at hun ikke ble trodd.

– Du, di jævla tøyte! Stemmen hans sydet av sinne og noe som ikke kunne tolkes som annet enn vemmelse.

– Ola … begynte hun, men ble avbrutt.

– Tei med deg! snerret han. Han ble stående og glo foraktfullt på henne en lang stund mens hun kjente hvordan kvalmen og ubehaget bølget gjennom henne.  – Du sa at far pressa deg til det, sa han etter noe som føltes som en liten evighet. – Ka for slags pressmiddel hadde han på deg? ville han vite. Hun ble svar skyldig og kom ikke på noe å si. – Kanskje han brukte det han visste om deg og Herman til å få det som han ville med deg? spyttet Ola ut mellom sammenbitte tenner. Hun trengte ikke å bekrefte påstanden, for svaret var innlysende. Han så fra den ene til den andre. – Og Olvar oppdaga altså ka de holdt på med … Stemmer det som far antyda? spurte han og så på henne. – Hadde du nåke med Olvars død å gjera?

– Sjølvsagt ikkje! svarte hun og forsøkte å lyde overbevisende.

Øynene hans smalnet. – Eg trur deg ikkje, og eg syns lensmannen bør få høyra om det her.

Petra svelget og merket at det ble vanskelig å puste. Hun la hånden mot brystet og forsøkte å holde seg rolig. Han mente det ikke, sa hun til seg selv. Ola ville ikke tilkalle lensmannen. Eller …? Han var sint og ydmyket og hun visste ikke helt hva han kunne være truende til i den sinnstilstanden han nå befant seg i. Evnet han å tenke fornuftig, eller kom han til å la sinnet og de voldsomme følelsene få styre handlingene hans? Hun var neimen ikke sikker …

Ola vendte seg mot Trygve igjen. – Men først skal eg og du ha oss ein prat. Han satte et illsint blikk i ham. – Din sjuke faen … Ka slags pervers gris e du eigentleg, som kan få deg til å legga deg etter svigerdottera di?! Petra så at han hadde anstendighet til å rødme.

– Eg sørga i det minste for at garden fekk ein arving, sa han med et skuldertrekk. – Du klarte det jo ikkje sjølv …

Ola knyttet nevene og tok noen steg mot ham. Petra så seg nødt til å gripe inn.

– Slutt! sa hun og gikk mellom dem. – Ro deko ned. Det e mange øyrer her i huset, og eg trur ikkje at nåken av deko e interessert i at det her skal komma fram. Og då tenker eg først og fremst for Magnhild sin del …

Ola stanset og stirret hardt på faren mens han vurderte hva han skulle foreta seg.

– Greit, sa han etter å ha tenkt litt. – Me tar båten ut på sjøen. Det kjem til å bli høglytt og der ute e det ingen som kan høyra oss, sa han.

Petra pustet lettet ut, men så snudde Ola seg og pekte på henne med en dirrende finger.

– Ikkje innbill deg at du slepp unna så lett. Eg e ikkje ferdig med deg. Du bør vera her når eg kjem tilbake, for då skal me to ha oss ein alvorsprat.

– Ka e det som foregår her?

Alle tre snudde seg mot døren, hvor Petras mor og svigermor sto og kikket forfjamset på dem. Moren hennes kom bort til henne og tok Elsa, som fremdeles sutret.

– Ho e jo livredd, sa hun og strøk barnebarnet trøstende over ryggen.

– Krangla de? spurte Magnhild og så på Ola og Trygve.

– Nei da, sa Trygve og forsøkte seg på et smil, men lyktes ikke.

– Me var akkurat på vei til å gå. Me skal setta garn, sa Ola og gikk mot døren. Trygve fulgte litt motvillig etter.

Magnhild sendte henne et spørrende blikk, og hun skyndte seg å se ned. Forhåpentligvis fikk hun aldri greie på hva dette dreide seg om …

De to kvinnene satte seg ned sammen med datteren hennes, som så ut til å ha det mye bedre nå som ingen kjeftet.

Petra ble stående ved vinduet og se etter de to som langet over tunet. Ola gikk først og bevegelsene var raske og ampre. Hun var glad hun ikke var i Trygves sko akkurat nå, men hun skulle også få sitt så snart ektemannen var tilbake. Hun fikk stålsette seg, tenkte hun, mens hun funderte på hvordan hun kunne få overbevist ham om at de måtte fortsette som før. Ingen måtte få vite om henne og Trygve. Hvis det kom ut … Da kunne hun like godt gjøre ende på seg, for det maktet hun bare ikke. Og om dette med å gå til lensmannen viste seg å ikke bare være en tom trussel …

Hun kjente at det svimlet for henne og lente seg mot vinduskarmen for støtte.

– Går det bra med deg, Petra? Magnhilds stemme lød bekymret, og hun tvang seg til å ta seg sammen.

– Ja, det går bra, løy hun før hun strøk en hånd over den klamme pannen og snudde seg mot dem med et påklistret smil om munnen.

Ettermiddagen opprant og det ble kveld uten at de to karene vendte tilbake, men så hadde de vel også en hel del og diskutere.

Da Petra hadde puttet datteren i seng, gikk hun inn på sitt eget soveværelse for å prøve å samle tankene og få følelsene og nervene under kontroll før Ola var tilbake og krevde svar. Hun hadde fortsatt vanskelig for å fatte at han nå visste sannheten om Elsa og om det fryktelige og skamfulle hun hadde gjort. Han skulle jo aldri få greie på det …

Hun stønnet og knep øynene sammen mens hun masserte tinningene. Hun kjente at hun begynte å få hodepine, men det var hennes minste bekymring akkurat nå.

Hva ville skje når Ola kom tilbake? Hun kom selvfølgelig til å få seg en grundig skyllebøtte, men utover det … Ville han legge hånd på henne? Og hva med trusselen om å tilkalle lensmannen? Han kunne da ikke mene det …?

Nei, hun både trodde og håpet at det var noe han hadde sagt i affekt. Det var sannsynligvis bare noe han hadde kastet ut av seg for å skremme henne. Og det hadde han jo for så vidt lyktes med.

Når han fikk roet seg ned litt, kom han nok til å forstå at dette var noe som måtte ties om. Han ville jo ikke såre Magnhild, og han ville heller ikke kunne leve med den ydmykelsen han ville utsettes for dersom det kom ut på bygda at hustruen hans hadde lagt seg ned med hans egen far. For det ville ikke bare bli pinlig for henne dersom dette ble kjent for allmuen, men også for ham selv.

Men selv om Ola kanskje ikke kom til å avsløre hemmeligheten hennes for noen andre, så kom ekteskapet deres aldri til å bli det samme igjen. Han kom til å hate henne, og han kom sikkert til å gjøre det ulidelig for henne å leve sammen med ham. Og stakkars, uskyldige Elsa … Hvordan skulle det gå med henne? tenkte hun bekymret.

Mens hun satt der, fordypet i sine egne tanker og problemer, merket hun ikke at det brått ble mørkt utenfor idet store, tunge skyer kom inn fra havet og gled faretruende over øya. Det var først da det første buldrende tordenbraket runget over gården at hun oppfattet at det hadde brygget opp til uvær.

Hun reiste seg og gikk over de brede gulvplankene til hun sto ved vinduet. Et skarpt lynglimt lyste opp gårdsplassen, og i neste øyeblikk åpnet slusene seg og regnet bøttet ned. Det traff bakken og hustakene med voldsom kraft.

Petra skuttet seg og trakk den varme strikkede trøyen sin tettere om seg. Vinden hadde også tatt seg opp, og med et langtrukket ul raste den mellom alle bygningene på tunet i voldsomme kast og fikk det til å knirke og knake i de solide tømmerveggene.

Plutselig kom hun til å tenke på Ola og Trygve. Hun håpet for Guds skyld at de hadde kommet seg i land før stormen inntraff …

Hun tok med seg en parafinlampe og gikk for å se til datteren. Hun lå i sengen sin og snorket lavt. Hun hadde heldigvis et godt sovehjerte og hadde ikke våknet av uværet.

Petra strøk hånden lett over et mykt barnekinn og passet på å pakke dynen godt rundt henne. Deretter gikk hun nedenunder. Kanskje Ola og Trygve hadde kommet tilbake uten at hun hadde fått det med seg?

Hun fant moren og svigermoren i kjøkkenet, men karene var ikke å se.

Magnhild vandret hvileløst frem og tilbake over gulvet mens hun stadig kastet et blikk ut av vinduet. Petra forsto at hun var urolig for dem, og at hun dermed ikke fant roen.

– E dei ikkje komt tilbake? spurte hun.

Moren hennes ristet på hodet og gløttet over på Magnhild med store, blå øyne, som også var preget av bekymring.

– Sett deg, så skal eg finna ein kopp te til deg, sa moren til henne og smilte blekt. Petra gjorde som hun ble bedt om.

– Dei har heilt sikkert søkt ly ein eller annan plass, sa hun i et forsøk på å trøste og berolige svigermoren. – Dei sitt nok tørt og trygt i eit naust og venta på at stormen skal løye, sa hun og prøvde å lyde overbevisende.

– Eg håpa du har rett, sa Magnhild og sendte henne et lite smil.

Selv visste hun ikke helt hva hun følte om at Trygve og Ola muligens befant seg på sjøen akkurat nå. Om de virkelig var der ute, så var det ingen tvil om at de var i livsfare. Og dersom de skulle …

Slutt! sa hun strengt til seg selv. Hun skulle ikke tenke slik. Hun ville jo at de skulle komme seg trygt hjem, selvsagt ville hun det …

Petras mor kom tilbake med en kopp med varm kamillete som hun satte foran henne.

– Takk, sa hun og plasserte hendene sine varsomt rundt koppen for å varme seg.

Nå kom også Magnhild og satte seg sammen med dem. Hun drakk litt av sin egen lunkne te før hun sukket tungt.

– Så me skal berre venta? sa hun og så spørrende på Petra. – Burde me ikkje foreta oss nåke?

Petra kastet et raskt blikk på vegguret og oppdaget at det var blitt sent.

– Det e ikkje så mykje me får gjort no. Det e full storm ute og me ser dessutan ingenting i mørket. Men om dei ikkje e tilbake når uværet e over og det lysnar, så sender me drengane ut for å leite.

Svigermoren nikket taust.

Bortsett fra det lille intetanende og bekymringsløse barnet, var det ingen på gården som fikk ro på seg den natten. Alle var engstelige for husbonden og odelssønnen som ikke hadde vendt tilbake, og alle ba om at de måtte være i trygghet et eller annet sted og at de ville dukke opp så snart været tillot det.

Ingen av de tre kvinnene ville gå til sengs, så de satte seg i peisestuen. Tjenestejentene samlet seg i kjøkkenet, mens drengene var ute i fjøset og stallen for å se til dyrene, som også var urolige.

Da den lange, endeløse natten var over og det grydde av en ny dag, stilnet det omsider utenfor vinduene.

Petra kikket ut og kjente hvor anspent hun var i kroppen. Nå burde Trygve og Ola snart være her …

Det var mange øyne som var rettet mot tunet denne morgenen, alle var like spente på om de snart ville få se de to karene komme gående inn gjennom grinda, slitne og medtatte, men i god behold.

Men da tiden gikk uten at det var tegn til dem, besluttet Petra at det var tid for å sende ut drengene. De fikk gå til havnen og se om de kunne finne dem. Kanskje hadde de funnet seg et lunt leie inne i et av naustene, hvor de fremdeles lå og sov? Det var i alle fall det hun prøvde å overbevise svigermoren om …

Magnhild ble bare blekere og blekere for hver time som passerte uten at noe skjedde. Det var ennå ikke noe tegn til verken drengene, som var ute og lette, eller til Ola og Trygve, og Petra skammet seg da en følelse av håp fylte henne. Gikk hun virkelig der og håpet at ektemannen og svigerfaren ikke skulle komme tilbake? Var hun et så grusomt menneske?

Det var jo ikke til å komme unna at det ville gjøre livet hennes enklere om de ble borte, men likevel …

Både hun og Magnhild spratt opp da de plutselig hørte at det gikk i ytterdøren. De skyndte seg ut i gangen, hvor de ble møtt av den middelaldrende drengen, Harald, og den yngre stallgutten. De var begge gravalvorlige og Petra forsto instinktivt at de ikke hadde godt nytt å komme med.

Harald skaket beklagende på hodet.

– Me har leita over heile havna og me har vore innom alle nausta og husa i nærheita for å spørre oss for, men … Det e ingen tegn til Trygve og Ola nåken plass.

– Men … Magnhild så fortapt på ham. – Men båten … Såg de den?

Han ristet på hodet igjen og så svært beklemt ut. – Eg e veldig lei for det, men eg e redd for at me må anta at dei har forulykka i stormen …

Petra lukket øynene og sukket lydløst mens sorg og lettelse flommet gjennom henne om hverandre. Det var dessverre lettelsen som var mest fremtredende, bedre menneske var hun ikke.

Hun åpnet øynene og gløttet spent over på svigermoren. Petra hadde forventet et sammenbrudd fra henne, men hun forholdt seg rolig. Stille tårer rant over kinnene hennes og hun hadde et forpint uttrykk i ansiktet.

Petra la armen sin om skulderen hennes og klemte henne litt tafatt, og da drengene var gått, vendte Magnhild seg mot henne og brast ut i sår gråt.

– Guten min … sa hun gråtkvalt. – No har eg mista dei begge. Først Herman, og no … Hun ristet fortvilet på hodet og Petra trakk henne mot seg i en trøstende klem. Hun hadde merket seg at hun ikke nevnte ektemannen med et ord. Kanskje tapet av ham ikke var så stort, tenkte hun. De hadde ikke hatt noe godt ekteskap, og han hadde ikke behandlet henne som hun fortjente.

Petra var glad for at alle de mørke hemmelighetene hennes fremdeles var trygge, men tanken på Olas grusomme skjebne gjorde henne forbausende trist. Han hadde ikke gjort seg fortjent til et slikt endelikt, og hun følte seg skyldig. Hadde det ikke vært for henne, ville ikke de to karene ha dratt ut på sjøen. Men Trygve måtte også ta på seg sin del av skylden, minnet hun seg selv på. Det var han som hadde begynt å snakke om det som aldri skulle sies høyt, og som Ola så hadde hørt.

Nå var hun altså blitt enke, Elsa var farløs og hun og Magnhild skulle fra nå av drive gården alene … Det var overveldende å tenke på, men samtidig ga det henne et lite, forventningsfullt sug i magen. Nå var det hun som bestemte her på gården.

